Iz priloga od IV. do VI. (a to su, po prilozima, računi izdataka za zaštitu okoliša, računi sektora ekoloških dobara i usluga te računi fizičkog toka energije), aktivnosti 2016. i 2017., do prvog roka za dostavljanje podataka krajem 2017. uključivale su pripremni rad na prvom obveznom prikupljanju podataka, među ostalim i. godišnje dobrovoljno prikupljanje podataka; ii. smjernice Komisije (Eurostata), iii. izradu priručnika i iv. pružanje alata i osposobljavanja za pripremu podataka. Od 2018. održava se osposobljavanje, a rad se usmjerava na pružanje povratnih informacija državama članicama o kvaliteti dostavljenih podataka. Stručne skupine („radne skupine”) pripremaju rješenja za dva metodološka pitanja: i. raspodjelu emisija cestovnog prijevoza prema NACE klasifikaciji (što se odnosi uglavnom na priloge I. i VI.) te ii. ažuriranje klasifikacije ekonomskih djelatnosti okoliša (to se odnosi na priloge IV. i V.).

Osim što se bave tim pitanjima, od izvješća o provedbi iz 2016. podaci u prilozima od I. do III. poboljšani su i to i. izradom dugotrajnih nizova, ii. uklanjanjem nedostataka u podacima, iii. poboljšanom usklađenošću, iv. boljim postupcima potvrđivanja i širenja te v. češćim dobrovoljnim dostavljanjem dodatnih varijabli i raščlambi koje nisu propisane Uredbom. Nadalje, ubrzalo se širenje podataka jer postoje posebne, na modelima utemeljene rane procjene Eurostata, a države članice brže dostavljaju podatke.

Ukupno gledajući, kvaliteta podataka se od 2016. do 2018. popravila za sve priloge od I. do VI. Veoma su kvalitetni statistički podaci za priloge od I. do III. koje države članice dostavljaju na temelju Uredbe. Podaci za priloge od IV. do VI. pokazuju nižu razinu razvijenosti jer je obvezno izvješćivanje počelo tek 2017., tj. dotada su provedena samo dva kruga prikupljanja. Osim toga, prilozi IV. i V. složeniji su od drugih priloga i zahtijevaju druge kategorije izvornih podataka. Komisija očekuje da će se idućih godina poboljšati kvaliteta podataka za priloge od IV. do VI. I dalje ima područja koja treba poboljšati. Komisija (Eurostat) i dalje tehnička pitanja rješava u suradnji s državama članicama. Provodi se ili se planira provesti niz mjera kojima je cilj poboljšati kvalitetu; vidjeti u idućem odjeljku.

4.Mjere poboljšanja

Na temelju članka 10. Uredbe u ovom odjeljku razmatraju se prijedlozi za uvođenje novih modula ekonomskih računa okoliša i mjere koje se poduzimaju za poboljšanje kvalitete podataka i metoda prikupljanja podataka.

Inicijative predstavljene u ovom odjeljku rezultat su dvije glavne strategije. Prva je provedbena strategija za SEEA CF, međunarodni statistički standard koji poštuju europski ekonomski računi okoliša. Ta svjetska provedbena strategija preporučuje prilagodljiv i modularan pristup da bi se uklopile različite potrebe politika i različite razine dostupnosti podataka.

Druga je strategija Europska strategija za račune okoliša za razdoblje od 2019. do 2023. Riječ je o programu daljnjih mjera koje su dogovorili Komisija (Eurostat) i države članice, a donio Odbor za europski statistički sustav. Tom se strategijom koordiniraju europski napori i priprema teren za moguće nove module. Ciljevi u razdoblju od 2019. do 2023.:

·daljnje poboljšanje kvalitete aktualnih europskih računa okoliša, što uključuje dugotrajne nizove i pravodobnost;

·bolje informiranje o važnosti i sadržaju europskih računa za okoliš, što uključuje i informiranje o modulima za okoliš kao cjelovitom sustavu;

·služenje korisničkim potrebama odobravanjem novih produljenja te primjena i pokazatelja, uključujući otiske, na temelju aktualnih europskih računa okoliša;

·procjena potrebe da se europski računi okoliša prilagode novim prioritetima i područjima;

·pomaganje onima koji u državama članicama izrađuju račune osiguravanjem financijskih sredstava, osposobljavanja, priručnika i instrumenata za pripremu podataka;

·sudjelovanje u daljnjem razvoju globalnih standarda UN SEEA i globalnih inicijativa kao što su praćenje ciljeva održivog razvoja.

Europskom strategijom za račune okoliša ne priječi se državama članicama da razvijaju i druge mjere u skladu sa svojim nacionalnim okolnostima, potrebama politika i dostupnim sredstvima.

Prijedlozi novih modula

U članku 10. Uredbe navodi se da se ovom izvješću o provedbi, prema potrebi i uzimajući u obzir rezultate pilot-studija, moraju priložiti prijedlozi novih modula u određenom broju navedenih područja.

I dalje se razvija nekoliko novih računa, uključujući one navedene u članku 10. Uredbe, a program za pilot-studije uveden na temelju članka 4. stavka 2. Uredbe i dalje se koristi. U razdoblju od 2016. do 2018. države članice provodile su pilot-studije o računima ekosustava, subvencijama za okoliš i sličnim transferima, vodnim računima i računima izdataka za upravljanje resursima.

Osim tih pilot-studija, na razvoju se radilo i na druge načine, kako je opisano u nastavku.

·Eurostat od 2015. provodi dobrovoljno prikupljanje podataka o subvencijama za okoliš i sličnim transferima. Dosad je sudjelovalo 13 država članica, ali još nije dosegnuta kritična masa država članica. U posljednje se vrijeme radi na subvencijama za fosilna goriva u kontekstu pokazatelja ciljeva održivog razvoja. Subvencije za okoliš zahtjevnije su područje od poreza za okoliš jer je vođenje njihove evidencije u statistici javnih financija složenije.

·Na računima ekosustava ostvaren je znatan napredak potaknut Komisijinim projektom INCA (faza 1. završena je, a faza 2. traje), čiji je završetak predviđen 2020. Države članice ne moraju se pridružiti u ovoj fazi, ali informira ih se i moći će se pridružiti bude li projekt uspješan. Osim projekta INCA, Komisija (Eurostat) u prosincu 2017. sudjelovala je u objavi tehničkih preporuka kojima se podupire eksperimentalno računovodstvo ekosustava u okviru SEEA te u reviziji tog računovodstva koja je trebala završiti do 2020.

·Za vodne račune Komisija (Eurostat) osmislila je koncept računa fizičkog toka vodâ, što je dokumentirano u nacrtu priručnika. Nije bilo prikupljanja podataka. U izradi vodnih računa Komisija (Eurostat) prati aktivnosti Europske agencije za okoliš.

·Komisija (Eurostat) racionalizira i pojednostavnjuje postupak dobrovoljnog prikupljanja podataka za računa šuma. U nekim državama članicama sudionicama prošli pilot-programi nisu ispunili očekivanja korisnika pa je rad prekinut na nacionalnoj razini, ali u drugim državama članicama interes je velik.